<classify> WANANCHI wa mtaa wa Amani, Tabata-Liwiti, jijini Dar es Salaam wameandamana hadi nyumbani kwa mkazi mmoja aliyejulikana kwa jina la Angelina Edward kwa tuhuma za kuziba mifereji ya majitaka katika eneo hilo na kuathiri barabara katika makazi yao. Hata hivyo Jeshi la Polisi lilifika katika eneo hilo na kumchukua mtuhumiwa kwa ajili ya mahojiano juu ya tukio hilo.Wakitoa malalamiko yao mbele ya mtendaji wa kata, Ignas Maembe, wakazi hao wamesema kuwa hiyo sio mara ya kwanza kwa mkazi huyo kuziba mifereji hiyo, kwani mwanzo aliziba na wananchi wakachukua jukumu la kubomoa. Hata hivyo, mlalamikiwa Angelina Bruno amejitetea kwa kukana tuhuma hizo kwa kudai kuwa hajaziba mtaro bali ameimarisha ukuta wa nyumba yake. Akizungumzia sakata hilo, Mwenyekiti wa Amani, Grace Bruno alidai kuwa, tayari amekwishatoa tamko juu ya ujenzi huo, akimtaka muhusika kusitisha mapema jambo ambalo lilishindwa kutekelezwa, hadi wananchi wakaingia kati na kubomoa ujenzi wa awali.Aidha Grace amesema, ujenzi ulioendelea na kusababisha kutuama kwa maji hayo, umefanywa usiku wa manane, kwa kusudio la kutokuonekana na wananchi wa maeneo hayo, japokuwa baadhi yao waliona na kutoa taarifa haraka katika ofisi ya serikali ya mtaa huo.Katika hatua nyingine, mtendaji wa kata ya Liwiti, ambapo mtaa wa Amani umepatikana ndani yake amesema maeneo hayo ni maeneo ambayo viwanja vyake havijapimwa na yeye amepata taarifa muda wa saa saba usiku, hatua hivyo aliamua kuchukulia hatua stahiki ikiwa ni pamoja na kutoa katazo la kuendelea na ujenzi.  <topic>: KITAIFA 